酬樂天醉後狂吟十韻
作者：劉禹錫
朝代：唐

paragraphs: 散誕人間樂，逍遙地上仙。
詩家登逸品，釋氏悟真筌。
制誥留臺閣，歌詞入管弦。
處身於木鴈，任世變桑田。
吏隱情兼遂，儒玄道兩全。
八關齋適罷，三雅興尤偏。
文墨中年舊，松筠晚歲堅。
魚書曾替代，香火有因緣。
欲向醉鄉去，猶爲色界牽。
好吹楊柳曲，爲我舞金鈿。